Caimanda huasha,
Jesús Galilea partii puriuca.
Judea partira purinara mana munacachu,
judiuguna paita huañuchingaj mascashcamanda.
Judiuguna ichilla huasira rana ista mayallayamuca.
Jesuspa uquiuna paita ninauca:
“Caimanda llucshi.
Judea partima ri,
can yachachishca runauna can rashcaunara ricunauchu.
Maican runas ricsi tucusha nisha mana pacalla raun.
Can cai rashcaunara rasha,
canllara pajlla pambai ricuchi tucui runaunama.”
Paihua uquiunas paihuajpi mana quirinaucachu.
Shinajpi Jesús paigunara nica:
“Ñuca punzha chara mana pactamushcachu.
Canguna punzhaga tucui huras puruntumi.
Cai pacha runauna cangunara chijninara mana ushanaunzhu.
Randi ñucara chijnihuanaun,
ñuca paigunara rimashcamanda,
‘Canguna rashcauna manalichu,’
nisha.
Canguna istama sicaichi;
ñuca cai istama chara mana rinichu.
Ñuca punzha chara mana pactarishcachu.”
Caita rimashca huasha,
Galileai saquirica.
Paihua uquiuna rishca huasha,
Jesús shinallara istama sicasha rica,
mana pajllai astaun pacallai.
Istai judiuguna Jesusta mascanauca:
“Paiga,
¿maibirai?”
nisha.
Jesusmanda rimananauca ashcara.
Huaquinguna:
“Pai ali runami,”
ninauca,
shujcunaga:
“Mana,
pai runaunara umachin.”
Pihuas pajllai paimanda mana rimacachu,
judiugunara manzhashcamanda.
Astaun chaupi istai,
Jesús templo huasima sicasha yachachicami.
Judiuguna manzharisha ninauca:
“Pai,
¿imasnara quillcashcaunara yachan,
mana yachachiushca ashallara.”
Jesús cutipasha nica:
“Ñuca yachachina mana ñucajchu,
randi ñucara cachamujmandami.
Maicans Diospa munaira pactachinara munasha,
yachachishcamanda yachangami,
Diosmandachu shamun,
ñucamandallarachu rimauni.
Maicans pai quiquinmandallara rimausha,
pai quiquin ahuayanara mascan.
Astaun maicans paita cachamujpa ahuayanara mascau,
paiga sirtu rimajmi,
paihuajpi ima llullas illan.
¿Manzhu Moisés ley camachishca shimira cangunara cuca,
shina ajllaira cangunamanda mana pihuas cai camachishcara pactachin?
¿Imamanda ñucara huañuchingaj mascaunguichi?”
Runauna cutipanauca:
“Supaira charingui.
¿Pita canda huañuchisha nin?”
Jesús paigunara cutipaca:
“Shu rashcara rarcani;
tucui canguna manzharinguichi.
Sirtu pacha Moisés circuncisión nishcara cuca,
randi mana paimandallachu aca,
astaun yayaunamanda pacha.
Shinajpi samana punzhai circuncisionda cariunara ranguichi.
Cariuna circuncisionda chasquijpi samana punzhai,
Moisés camachishcara ama paquingaj,
¿imarasha ñucara piñahuanguichi,
ñuca shu ungushca runara alichishcamanda samana punzhai?
Ricushcamandalla ama taripaichichu,
astaun ali sirtu taripanara taripaichi.”